Guvernul a inclus aceste patru priorități în programul său de guvernare în 2015. Șeful executivului și-a ținut discursul politic în luna noiembrie. Fiind ținut în contextul unei scăderi pronunțate a PIB-ului, ca urmare a declinului brusc al sectorului jocurilor de noroc din Macao, discursul politic a acordat o atenție deosebită aspectelor legate de subzistență, anunțând majorarea unor diferite subvenții, creșterea nivelului minim de subzistență, revizuirea legislației în domeniul muncii, precum și creșterea numărului de locuințe construite de guvern. Eforturile de dezvoltare a infrastructurii s-au axat pe transporturi. Chestiunea reformei administrative a fost abordată în discursul politic, însă au fost indicate doar câteva măsuri concrete cu privire la dezvoltarea instituțională și sistemul judiciar și măsuri în domeniul combaterii corupției.

2015 a fost primul an de guvernare întreg al noului guvern din RAS Macao, învestit la data de 20 decembrie 2014, în cadrul unei ceremonii prezidate de președintele Xi Jinping care a coincis cu cea de a 15-a aniversare a RAS Macao. În fruntea noului guvern se află din nou Chui Sai On, în calitate de șef al executivului. Toți ceilalți membri ai guvernului sunt noi. Pentru a treia oară consecutiv, șeful executivului a fost numit în această funcție în urma unor alegeri în care a fost unicul candidat. Deși Legea fundamentală și alte acte legislative din Macao nu prevăd posibilitatea votului universal, UE încurajează autoritățile din Macao să ia în considerare modalități de promovare a unei participări mai mari a electoratului la alegerea șefului executivului, sporind astfel legitimitatea mandatului acestuia și consolidând nivelul de susținere din partea opiniei publice și buna guvernare.

În 2015, principiul „o țară, două sisteme” a continuat să funcționeze bine, în beneficiul RAS Macao, al Chinei în ansamblu și al comunității internaționale. 2015 a fost primul an de guvernare întreg al noului guvern din Macao, condus de Chui Sai On, în calitate de șef al executivului. Instalarea noului guvern s-a realizat fără probleme și în conformitate cu Legea fundamentală. Șeful executivului a anunțat că guvernul va acorda o atenție deosebită comunicării cu populația din Macao.

Mijloacele de informare în masă au rămas diversificate și au exprimat o gamă largă de opinii fără nicio restricție. Cu toate acestea, se constată o intensificare a autocenzurii, în special în cazul mijloacelor de informare în limba chineză și atunci când sunt tratate chestiuni privitoare la China. Organizațiile mass-media internaționale își desfășoară activitatea în mod liber.

Există în continuare îngrijorări cu privire la discriminarea pe motive de orientare sexuală și de identitate de gen, în special în domeniile ocupării forței de muncă, educației și asistenței medicale. Odată cu adoptarea de către Adunarea Legislativă, în ianuarie 2015, a unui act legislativ prin care violența domestică a fost clasificată ca infracțiune, s-a mai înregistrat un progres. Relațiile între persoane de același sex nu intră însă sub incidența acestei legi. Comitetul contra torturii al ONU a contestat această decizie și a îndemnat guvernul să extindă domeniul de aplicare al legii pentru a include toate persoanele care se află într-o relație intimă, indiferent de orientarea sexuală a acestora. Partizanii acestei propuneri au adus în discuție îndemnul lansat de Comitetul Organizației Națiunilor Unite pentru drepturile economice, sociale și culturale pentru ca Macao să adopte o legislație cuprinzătoare în domeniul combaterii discriminării persoanelor lesbiene, gay, bisexuale și transsexuale.

S-au înregistrat progrese în ceea ce privește promovarea egalității de gen. În mai 2015, Biroul pentru ocuparea forței de muncă a prezentat un proiect de modificare a Legii privind relațiile de muncă. Proiectul conținea o propunere de a prelungi cu 14 zile durata concediului plătit de maternitate și de a introduce concediul de paternitate. Propunerile legislative nu au fost încă adoptate. Sunt necesare acte legislative suplimentare pentru promovarea egalității de gen, de exemplu în domeniul hărțuirii sexuale.

Guvernul din Macao a continuat să depună eforturi semnificative pentru combaterea criminalității transfrontaliere, în special a traficului de persoane. Comitetul pentru măsuri disuasive privind traficul de persoane, un organ interdepartamental alcătuit din reprezentanți ai guvernului, ai autorităților însărcinate cu aplicarea legii, ai sistemului judiciar și ai sectorului social, a continuat să combată traficul de persoane și să pună în aplicare măsuri de prevenire și de protecție a victimelor. Activitățile întreprinse au inclus formarea judecătorilor, a magistraților, a avocaților și a altor profesioniști. Cu toate acestea, în decembrie 2015, Comitetul contra torturii al ONU și-a exprimat îngrijorarea cu privire la numărul foarte mic al urmăririlor în justiție și al condamnărilor pentru trafic de persoane, în pofida numărului mare de plângeri. Comitetul a îndemnat Macao să intensifice activitățile de cercetare și de urmărire penală a persoanelor suspectate de săvârșirea unei infracțiuni și să asigure mai multe cursuri de formare pentru funcționari. Guvernul și-a exprimat disponibilitatea de a aborda această problemă și a salutat cooperarea cu partenerii internaționali, inclusiv cu UE.

Macao nu a asigurat respectarea deplină a libertății de asociere și a dreptului de negociere colectivă, consacrate în convențiile Organizației Internaționale a Muncii. Proiectele de legi private privind sindicatele și negocierea colectivă au fost respinse în mod repetat în cadrul Adunării Legislative. Angajații pot participa la activitățile sindicatelor și la acțiuni sindicale, însă nu sunt protejați împotriva represaliilor. Articolul 70 din Legea privind relațiile de muncă permite angajatorului să rezilieze contractul de muncă al unui angajat fără motive întemeiate, prin acordarea unei indemnizații modice.

Combaterea corupției. La 1 ianuarie, a intrat în vigoare o nouă lege anticorupție în domeniul comerțului exterior, interzicând oferirea de mită funcționarilor publici care își desfășoară activitatea în afara granițelor RAS Macao. Această măsură este conformă cu cerințele Convenției Organizației Națiunilor Unite împotriva corupției.

În luna martie, Comisia împotriva corupției (CCAC) și-a prezentat raportul anual pentru 2014. Raportul a indicat o ușoară scădere a numărului total de plângeri și o diminuare importantă a numărului de cauze penale față de 2013. CCAC a declarat că va investiga cauzele diminuării. De asemenea, raportul a subliniat importanța implicării cetățenilor, 96 % din anchete fiind inițiate în urma unor plângeri individuale. Principalele încălcări raportate au fost infracțiuni comise de funcționari publici, precum falsificare de documente, abuz de putere, fraudă și deturnare de fonduri. Nu au fost depuse plângeri cu privire la alegerile din 2014 în urma cărora a fost ales în funcție șeful executivului. În 2015, Macao a cooperat în cadrul unei anchete în curs privind doi funcționari ONU acuzați că au luat mită de la un dezvoltator din Macao.

Evoluția situației economice

Macao a intrat într-o recesiune puternică în 2015. PIB-ul a scăzut cu 20,3 % în termeni reali în 2015, după o scădere de 0,9 % în 2014. Contractarea economiei s-a datorat încetinirii dramatice a activității din sectorul jocurilor de noroc din Macao, care a înregistrat cel mai slab an de la liberalizarea regimului jocurilor de noroc în 2002. Veniturile au scăzut cu 34,3 %, ajungând la 231 de miliarde MOP în 2015, cel mai scăzut nivel din ultimii cinci ani, în contextul în care măsurile anticorupție adoptate de China au speriat clienții care aduceau cel mai mare profit, iar încetinirea economiei a afectat segmentul jucătorilor din rândul publicului larg. În pofida scăderii veniturilor, Macao și-a menținut poziția de cea mai mare piață a jocurilor de noroc din lume. Cu toate acestea, ca urmare a diminuării veniturilor, dimensiunea pieței din Macao în raport cu cea din Las Vegas, principalul său concurent, s-a redus de la un factor de 7 în 2014 la 4,6 în 2015. Rezultatele în turism au fost destul de modeste, numărul vizitatorilor scăzând cu 2,6 % și ajungând la 30,7 milioane EUR în 2015.

Pe de altă parte, consumul privat și cheltuielile publice au crescut cu 2,4 % și, respectiv, 4,2 % în termeni reali în 2015, atenuând ritmul declinului economic. Rata șomajului a rămas sub 2 % pe parcursul întregului an. Astfel, nivelul de ocupare a forței de muncă a rămas ridicat, în timp ce numărul lucrătorilor străini a atins un nivel ridicat, de 181 646, la sfârșitul anului 2015. Presiunea inflaționistă s-a diminuat de la 6 % în 2014 la 4,6 % în 2015.

Investițiile totale au continuat să crească datorită construirii de noi complexe, hoteluri și infrastructuri aferente jocurilor de noroc. Trei din cele șase proiecte de amploare vizând construirea unor complexe hoteliere cu cazinouri au fost finalizate în 2015. Pentru a promova diversificarea economică și pentru a descuraja creșterea excesivă a sectorului jocurilor de noroc, guvernul s-a angajat să limiteze numărul meselor de joc noi la un nivel anual de 3% până în 2023. În acest context, alocarea noilor mese a făcut obiectul unui proces intens de negociere și/sau mediere între guvern și operatorii de jocuri de noroc. În 2015, guvernul din Macao a autorizat 350 de noi mese de joc.

Cele șase concesiuni de cazinouri din Macao vor expira între 2020 și 2022. Guvernul a declarat că va organiza o consultare publică cu privire la reînnoirea contractelor de concesiune și că va realiza o analiză aprofundată privind direcția de urmat în sectorul jocurilor de noroc din Macao. Operatorii de jocuri de noroc sunt îndemnați să dezvolte mai multe proiecte care nu vizează jocurile de noroc în cadrul unor complexe integrate, acesta fiind unul dintre principalele aspecte de care se va ține cont la alocarea noilor mese de joc și la posibila reînnoire a licențelor.

Dat fiind că impozitele percepute în sectorul jocurilor de noroc generează cea mai mare parte din totalul veniturilor fiscale, declinul puternic înregistrat în acest sector a determinat o reducere corespunzătoare a veniturilor fiscale în 2015. În primele zece luni ale anului 2015, veniturile fiscale totale au scăzut cu 29,7 %, ajungând la 109,8 miliarde MOP. În acest context, pentru prima dată în ultimii ani, guvernul din RAS Macao a pus în aplicare măsuri de austeritate moderate pentru a limita cheltuielile și a oferit asigurări că nu vor fi afectate bugetele alocate proiectelor privind subzistența, bunăstarea socială și investițiile publice. Guvernul din RAS Macao a cheltuit mai puțin de jumătate din veniturile fiscale obținute în ultimii cinci ani (2010-2014), acumulând astfel rezerve confortabile de 345 de miliarde MOP (la sfârșitul anului 2015), pentru a face față fluctuațiilor economice. Cu toate acestea, excedentul bugetar pentru 2015 a scăzut semnificativ, ajungând la 29,3 miliarde MOP, față de un excedent de peste 90 de miliarde MOP înregistrat în cursul celor doi ani precedenți. În discursul său politic pentru 2016, șeful executivului, Chui Sai On, a atras atenția asupra faptului că veniturile obținute din jocurile de noroc vor continua să scadă, însă a confirmat că această situație nu va afecta mijloacele de subzistență ale cetățenilor. De asemenea, acesta a afirmat că vor fi majorate anumite subvenții pentru rezidenți și că se va continua politica de acordare a unor ajutoare în numerar, pusă în aplicare din 2008. În 2016, rezidenții permanenți vor primi 9 000 MOP, iar rezidenții nepermanenți 5 400 MOP, sume similare celor acordate în 2015.

De asemenea, șeful executivului a prezentat, în discursul său politic, o foaie de parcurs pentru consolidarea economiei. Printre principalele inițiative se numărau măsuri menite să promoveze o creștere sănătoasă a sectorului jocurilor de noroc, să intensifice dezvoltarea politicii „Centru și platformă”, să creeze un mediu favorabil pentru industriile emergente și să sprijine întreprinderile mici și mijlocii (IMM-uri) din Macao, să protejeze drepturile localnicilor în domeniul ocupării forței de muncă și să consolideze cooperarea regională. Politica „Centru și platformă” urmărește crearea condițiilor necesare pentru ca Macao să devină un centru mondial de turism și agrement și o platformă de servicii pentru cooperarea comercială dintre China și țările de limbă portugheză.

În concordanță cu eforturile de diversificare a economiei prin intermediul cooperării transfrontaliere cu zona continentală, guvernele din Zhuhai și Macao au lansat, în aprilie, proiectul pilot al zonei de liber schimb Hengqin. Un număr total de 33 de proiecte au fost selectate pentru Hengqin și 875 de societăți din Macao și-au înregistrat operațiunile comerciale pentru a-și desfășura activitatea în zona de liber schimb. De ambele părți, s-au analizat soluții pentru a facilita accesul vehiculelor înmatriculate în Macao la zona de liber schimb. Autoritățile din Macao au încurajat IMM-urile și tinerii antreprenori să coopereze cu China continentală în cadrul proiectelor Hengqin.

În decembrie, Consiliul de stat al RPC a decretat că apele costiere ale Macao, care acoperă o suprafață de 85 de kilometri pătrați (și o parte din Duck Channel, precum și zona terestră unde se află punctul de control Barrier Gate) vor intra sub jurisdicția SAR Macao. În consecință, apele costiere ale Macao acoperă o suprafață de trei ori mai mare decât cea terestră. Până la acest moment, apele costiere ale Macao nu intraseră niciodată sub jurisdicția sa. În plus, Macao și autoritățile chineze competente urmează să semneze, la începutul anului 2016, trei acorduri în vederea consolidării cooperării în domeniul apelor, al traficului maritim și al utilizării mării. Acordurile vor stipula că propunerile de recuperare a terenurilor din mare trebuie transmise Consiliului de stat și că jocurile de noroc în scopuri comerciale nu vor fi permise pe terenurile nou create.

Integrarea regiunii Macao în zona Chinei continentale a continuat în ritm rapid în cadrul acordului bilateral de liber schimb semnat de acestea, și anume Acordul pentru un parteneriat economic consolidat (CEPA). În luna noiembrie, Macao și China au semnat un acord privind comerțul cu servicii în temeiul căruia China își va deschide piața, integral sau parțial, pentru serviciile din 153 de sectoare de activitate din Macao, începând cu 1 iunie 2016. China s-a angajat să liberalizeze complet comerțul cu servicii cu Macao înainte de sfârșitul anului 2015.

RAS Macao rămâne vulnerabilă la fenomenul spălării banilor, în contextul în care sectorul masiv al jocurilor de noroc din această regiune asigură o cale de a scoate banii obținuți ilegal din China continentală. Ca răspuns la acest fenomen, Macao și China au semnat, în luna august, un acord istoric cu scopul de a întări în mod semnificativ cooperarea dintre acestea și de a îmbunătăți punerea în aplicare a recomandărilor Grupului de Acțiune Financiară Internațională. Noul acord de cooperare a fost semnat sub forma unui memorandum de înțelegere între Autoritatea Monetară din Macao (AMCM) și Banca Populară a Chinei. Observatorii au criticat acordul pentru caracterul laconic și pentru lipsa de claritate și au contestat legitimitatea transmiterii de către AMCM a unor date personale sensibile către Banca Populară a Chinei. În paralel, Biroul de informații financiare din Macao (biroul guvernamental responsabil de combaterea spălării banilor) a semnat protocoale de cooperare în domeniul combaterii spălării banilor cu serviciul american Financial Crimes Enforcement Network, cu Serviciul de monitorizare financiară al Federației Ruse, precum și cu Financial Intelligence Unit din Regatul Unit. Anterior, Macao semnase protocoale de cooperare cu Portugalia, Hong Kong, Coreea de Sud, Indonezia, Filipine, Tailanda, Japonia, Malaysia, Singapore, Insulele Fiji și Australia.